
[bookmark: TextBodyBegin]Europos Parlamentas,
–	atsižvelgdamas į Lenkijos generalinio prokuroro 2025 m. liepos 16 d. laišku pateiktą prašymą atšaukti Grzegorzo Brauno imunitetą, kuriuo perduodamas Varšuvos-Pragos apygardos prokuratūros Varšuvoje prašymas ryšium su šio asmens atžvilgiu pradėtu baudžiamuoju procesu ir kuris buvo paskelbtas 2025 m. rugsėjo 8 d. plenariniame posėdyje,
–	atsižvelgdamas į tai, jog laikoma, kad Grzegorz Braun atsisakė teisės būti išklausytam pagal Darbo tvarkos taisyklių 9 straipsnio 6 dalį,
–	atsižvelgdamas į Protokolo Nr. 7 dėl Europos Sąjungos privilegijų ir imunitetų 8 ir 9 straipsnius ir į 1976 m. rugsėjo 20 d. Akto dėl Europos Parlamento narių rinkimų remiantis tiesiogine visuotine rinkimų teise 6 straipsnio 2 dalį,
–	atsižvelgdamas į Europos Sąjungos Teisingumo Teismo 2008 m. spalio 21 d., 2010 m. kovo 19 d., 2011 m. rugsėjo 6 d., 2013 m. sausio 17 d. ir 2019 m. gruodžio 19 d. sprendimus[footnoteRef:1], [1:  	2008 m. spalio 21 d. Teisingumo Teismo sprendimas Marra / De Gregorio ir Clemente, C-200/07 ir C-201/07, ECLI:EU:C:2008:579; 2010 m. kovo 19 d. Bendrojo Teismo sprendimas Gollnisch / Parlamentas, T-42/06, ECLI:EU:T:2010:102; 2011 m. rugsėjo 6 d. Teisingumo Teismo sprendimas Patriciello, C-163/10, ECLI: EU:C:2011:543; 2013 m. sausio 17 d. Bendrojo Teismo sprendimas Gollnisch / Parlamentas, T-346/11 ir T-347/11, ECLI:EU:T:2013:23; 2019 m. gruodžio 19 d. Teisingumo Teismo sprendimas Junqueras Vies, C-502/19, ECLI:EU:C:2019:1115.] 

–	atsižvelgdamas į Lenkijos Respublikos Konstitucijos 105 straipsnio 2 ir 5 dalis,
–	atsižvelgdamas į Darbo tvarkos taisyklių 5 straipsnio 2 dalį, 6 straipsnio 1 dalį ir 9 straipsnį,
–	atsižvelgdamas į Teisės reikalų komiteto pranešimą (A10-0075/2026),
A.	kadangi 2025 m. liepos 16 d. laišku Lenkijos generalinis prokuroras perdavė Varšuvos-Pragos apygardos prokuratūros Varšuvoje prašymą atšaukti Lenkijoje išrinkto Europos Parlamento nario Grzegorzo Brauno imunitetą ryšium su keliomis įtariamomis nusikalstamomis veikomis, padarytomis 2025 metais;
B.	kadangi prašyme nurodyta, kad 2025 m. balandžio 30 d. Palenkės Bialos miesto pagrindinėje aikštėje (Plac Wolności) Grzegorz Braun, veikdamas kartu su kitu asmeniu, galimai įvykdė Ukrainos vėliavos, kuri buvo viešai iškelta ant miesto rotušės pastato balkono, vagystę ir taip padarė žalą Palenkės Bialos miesto savivaldybei; kadangi inkriminuojami veiksmai yra Lenkijos baudžiamojo kodekso 278 straipsnio 3a dalyje numatyta nusikalstama veika;
C.	kadangi prašyme nurodyta, kad 2025 m. gegužės 6 d. Katovicuose Grzegorz Braun, veikdamas kartu su kitu asmeniu, galimai įvykdė Europos Sąjungos vėliavos, kuri buvo viešai pastatyta Pramonės ministerijos (Ministerstwo Przemysłu) vestibiulyje, vagystę ir taip padarė žalą Pramonės ministerijai; kadangi inkriminuojami veiksmai yra Lenkijos baudžiamojo kodekso 278 straipsnio 3a dalyje numatyta nusikalstama veika;
D.	kadangi prašyme nurodyta, kad 2025 m. birželio 11 d. Varšuvoje, Lenkijos Respublikos Seimo pagrindiniame vestibiulyje, Grzegorz Braun galimai sunaikino svetimus daiktus – 10 spalvotų vinječių, kurios buvo dalis LGBTQ+ asmenims skirtos parodos, ir taip padarė žalą Parlamentinės kairės koalicijos klubui (Koalicyjny Klub Parlamentarny Lewicy); kadangi inkriminuojami veiksmai yra Lenkijos baudžiamojo kodekso 288 straipsnio 1 dalyje numatyta nusikalstama veika;
E.	kadangi prašyme nurodyta, kad 2025 m. balandžio 28 d. Varšuvoje per žiniasklaidos priemones Grzegorz Braun galimai apkaltino Lenkijos žydų istorijos muziejų (POLIN) ir kitus subjektus, dalyvaujančius socialinėje kampanijoje, tokiu elgesiu ir savybėmis, galinčiais diskredituoti juos visuomenės akyse arba pakirsti pasitikėjimą, kuris jiems būtinas tam tikros rūšies veiklai vykdyti, per kandidatų į Lenkijos Respublikos Prezidento pareigas debatus, kurie buvo tiesiogiai transliuojami per televiziją ir internetu, pareikšdamas, kad žydų narcizas yra gėdos ir priklausomumo ženklas; kadangi inkriminuojami veiksmai yra Lenkijos baudžiamojo kodekso 212 straipsnio 2 dalyje numatyta nusikalstama veika;
F.	kadangi 2024 m. birželio mėn. vykusiuose Europos Parlamento rinkimuose Grzegorz Braun buvo išrinktas į Europos Parlamentą ir nusikalstamos veikos, kuria jis įtariamas, padarymo momentu buvo Europos Parlamento narys;
G.	kadangi įtariamos nusikalstamos veikos ir dėl jų pateiktas prašymas atšaukti Grzegorzo Brauno imunitetą nėra susiję su jam einant pareigas pareikšta nuomone ar balsavimu, kaip numatyta Protokolo Nr. 7 dėl Europos Sąjungos privilegijų ir imunitetų 8 straipsnyje;
H.	kadangi Protokolo Nr. 7 dėl Europos Sąjungos privilegijų ir imunitetų 9 straipsnio pirmos pastraipos a punkte nustatyta, kad Europos Parlamento nariai sesijų metu savo valstybės narės teritorijoje naudojasi imunitetais, kurie suteikiami jų valstybės narės parlamento nariams;
I.	kadangi, vadovaujantis Lenkijos Respublikos Konstitucijos 105 straipsnio 2 ir 5 dalimis, nuo rinkimų rezultatų paskelbimo dienos iki mandato galiojimo laikotarpio pabaigos dienos Seimo narys be Seimo sutikimo negali būti traukiamas baudžiamojon atsakomybėn ir be Seimo sutikimo negali būti sulaikomas ar suimamas, išskyrus atvejus, kai jis užtinkamas darantis nusikaltimą ir jei būtina jį sulaikyti siekiant užtikrinti tinkamą proceso eigą;
J.	kadangi Protokole Nr. 7 dėl Europos Sąjungos privilegijų ir imunitetų numatyto Parlamento nario imuniteto paskirtis – apsaugoti Parlamentą ir jo narius nuo patraukimo atsakomybėn už veiksmus, kurie yra padaryti vykdant Parlamento nario įgaliojimus ir kurių negalima atskirti nuo tų įgaliojimų;
K.	kadangi Parlamento darbo tvarkos taisyklių 5 straipsnio 2 dalyje numatyta, kad Parlamento nario imunitetas yra ne asmeninė Parlamento nario privilegija, bet viso Parlamento ir jo narių nepriklausomumo garantija;
[bookmark: _Hlk223449412]L.	kadangi šiuo atveju Parlamentas nenustatė esant fumus persecutionis, t. y. faktinių aplinkybių, kurios rodytų, kad šis procesas buvo pradėtas siekiant pakenkti Grzegorzo Brauno, kaip Europos Parlamento nario, politinei veiklai;
M.	kadangi, pirma, Parlamentas negali būti prilyginamas teismui ir, antra, vykstant imuniteto atšaukimo procedūrai Parlamento narys negali būti laikomas kaltinamuoju[footnoteRef:2]; [2:  	2019 m. balandžio 30 d. Bendrojo Teismo sprendimas Briois / Parlamentas, T-214/18, ECLI:EU:T:2019:266.] 

1.	nusprendžia atšaukti Grzegorzo Brauno imunitetą;
2.	paveda Pirmininkei nedelsiant perduoti šį sprendimą ir atsakingo komiteto pranešimą Lenkijos Respublikos kompetentingai institucijai ir Grzegorzui Braunui.

